Tyrkia stenger ambassade i Damaskus
All virksomhet ved ambassaden ble innstilt fra mandag morgen av, sa diplomaten som ba om å få være anonym. Han tilføyde at alt tyrkisk diplomatisk personale har reist fra Damaskus, meldte nyhetsbyrået AFP. I morgentimene mandag kom det ikke meldinger om nye kamphandlinger i Syria, som har vært rystet av opprør det siste året. Men i helgen fortsatte regjeringsstyrkene sine angrep mot opprørernes støttepunkter i Hama, Homs og Idlib. Opposisjonen mot president Bashar al-Assad og hans regime har vært splittet, men skal nå gjøre et nytt forsøk på å samles, melder BBC. Den største av opposisjonsgruppene, Syrias Nasjonalråd, har invitert andre organisasjoner til møte i Istanbul i Tyrkia. Ifølge FN er mer enn 8.000 mennesker drept i opprøret som har rystet Tyrkia det siste året. Den syriske regjeringen hevder at den slåss mot «terroristiske bander», og tilføyer at rundt 3.000 medlemmer av sikkerhetsstyrkene er drept.
Tyrkia stenger sin ambassade i den syriske hovedstaden Damaskus. Årsaken er den stadige forverringen av sikkerhetssituasjonen i Syria, sier en tyrkisk diplomat.